2		52. St-1724/17

[bookmark: _GoBack][image: ]
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							52. St-1724/17
					
  I M E  R E P U B L I K E  H R V A T S K E

R J E Š E N J E
									
	Trgovački sud u Zagrebu po sucu pojedincu Ljiljani Tomić kao stečajnom sucu po zahtjevu predlagatelja Financijska agencija, RC Zagreb, Podružnica Zagreb, Trg svibanjskih žrtava 1995. 1, Zagreb, radi zahtjeva za pokretanje skraćenog stečajnog postupka nad dužnikom SAM PRIJEVOZ d.o.o., OIB: 10393093507, Sisak, Ante Starčevića 29, 30. kolovoza 2019. godine,

r i j e š i o  j e

	Obustavlja se skraćeni stečajni postupak nad dužnikom SAM PRIJEVOZ d.o.o., OIB: 10393093507, Sisak, Ante Starčevića 29.  

Obrazloženje

	Podneskom od 30. listopada 2015. godine predlagatelj Financijska agencija, RC Zagreb, Podružnica Zagreb, Trg svibanjskih žrtava 1995. 1, Zagreb, podnijela je ovom sudu Prijedlog za otvaranje stečajnog postupka nad dužnikom SAM PRIJEVOZ d.o.o. temeljem odredbe čl. 110. st. 1. SZ (NN 77/15).
	Povodom Prijedloga, sud je dana 17. prosinca 2015. godine objavio Oglas kojim je (u točki III) pozvao osobe ovlaštene za zastupanje dužnika po zakonu u roku od 15 dana podnijeti sudu javnobilježnički ovjereni popis imovine i obveza na propisanom obrascu, a točkom IV vjerovnike dužnika da u roku od 45 dana od objave Oglasa predlože otvaranje stečajnog postupka, te po pozivu suda predujme sredstva za namirenje, a dužnikove vjerovnike pozvao predložiti otvaranje redovnog stečajnog postupka uz upozorenje o pravnim posljedicama nepodnošenja takovog prijedloga. Zaključkom donesenim istog dana sud je pozvao HZMO da u roku od osam dana dostave podatak ima li dužnik zaposlenih osoba.
	Sud je donio rješenje o otvaranju i zaključenju skraćenog stečajnog postupka pod poslovnim brojem St-3190/15 dana 8. ožujka 2016., a koje je rješenje povodom žalbe vjerovnika RH Ministarstvo financija zastupano po ŽDO u Sisku, ukinuto rješenjem Pž-3563/17 od 7. lipnja 2017. i vraćeno ovom sudu na ponovni postupak. 
Naime, u žalbi vjerovnika RH Ministarstvo financija, Porezna uprava koju zastupa ŽDO u Sisku navedeno je da dužnik SAM PRIJEVOZ d.o.o. ima u vlasništvu pokretnine, kao i da vjerovnik ima prema dužniku tražbinu u iznosu od 136.360,79 kn. 
Također, utvrđeno je da stečajni dužnik ima dva zaposlena, a što proizlazi iz samog prijedloga za otvaranje stečajnog postupka, te da se radi o prijedlogu kojeg je podnijela Financijska agencija 30. listopada 2015., za otvaranje stečajnog postupka nad dužnikom, a ne za provedbu skraćenog stečajnog postupka iz čl. 429. st. 1. Stečajnog zakona. 
Nadalje, podneskom od 14. lipnja 2017. predlagatelj – stečajni vjerovnik OTP banka d.d. iz Zadra predložila je sudu nastavak predmetnog stečajnog postupka radi naknadne diobe iza stečajnog dužnika SAM PRIJEVOZ d.o.o. u stečaju obzirom da postoji imovina dužnika koja ulazi u stečajnu masu, odnosno postoji imovina na kojoj je društvo SAM PRIJEVOZ d.o.o iz Siska upisan kao nositelj prava na nekretninama i to:
1. Nekretnina upisana u zemljišne knjige katastarske općine Novi Sisak, broj ZK ul. 6027, katastarska čestica 1939/1, u naravi put, dvorište i gospodarska zgrada, ukupne površine 4344 m2, na kojoj je upisano pravo vlasništva društva SAM PRIJEVOZ d.o.o., Sisak, Ante Starčevića 29, OIB: 10393093507 u cijelosti.
2. Nekretnina upisana u zemljišne knjige katastarske općine Novi Sisak, broj ZK ul. 2500, katastarska čestica 1426/1, u naravi stambena zgrada, ukupne površine 298 m2, na kojoj je upisano pravo vlasništva društva SAM PRIJEVOZ d.o.o., Sisak, Ante Starčevića 29, OIB: 10393093507 u suvlasničkom dijelu 1/16 etažnog vlasništva (E-3), u naravi poslovni prostor III, površine od 62,83 m2 – 2 poslovne prostorije, sanitarni čvor i spremište u podrumu s ulazom iz poslovnog prostora.
Odredbom čl. 431. SZ regulirano je u st. 1. da ako osobe ovlaštene za zastupanje dužnika po Zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana ni jedan vjerovnik ne predloži otvaranje stečajnog postupka i ne predujmi sredstva za namirenje stečajnog postupka, smatrat će se da je dužnik nesposoban za plaćanje.
Odredbom čl. 433. SZ određeno je da ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredba čl. 431. ovog Zakona sud će obustaviti skraćeni stečajni postupak i odgovarajućom primjenom općih odredbi stečajnog postupka ovog Zakona donijeti rješenje o pokretanju prethodnog postupka, odnosno otvaranju stečajnog postupka. 
Kako nisu ispunjene pretpostavke iz čl. 431. SZ, to je temeljem čl. 433. SZ riješeno kao u Izreci.

Zagreb, 30. kolovoza 2019. godine
							

									SUDAC:
									Ljiljana Tomić, v.r. 



Uputa o pravnom lijeku:
Protiv ovog rješenja dopuštena je  žalba Visokom trgovačkom sudu RH, a koja se podnosi u roku od 8 dana ovome sudu u 3 primjerka.  

 
 Za točnost otpravka:
Maja Malec

